मलेशिया ओपन बैडमिंटन : फाइनल में पहुंचीं सायना  
सायना ने सेमीफाइनल मुकाबले में कोरिया की जी ह्यून सुंग को 21-14, 21-13 से पराजित किया। सायना को महिला एकल वर्ग में शीर्ष वरीयता दी गई है।
भारत की सायना नेहवाल योनेक्स-सनराइज मलेशिया ओपन ग्रां पी गोल्ड-2011 के फाइनल में पहुंच गई हैं। सायना ने शनिवार को खेले गए सेमीफाइनल मुकाबले में कोरिया की जी ह्यून सुंग को 21-14, 21-13 से पराजित किया।  विश्व की चौथी वरीयता प्राप्त सायना ने शुक्रवार को सुल्तान अब्दुल हालिम स्टेडियम में खेले गए एकल सेमीफाइनल मैच में प्रतियोगिता की सातवीं वरीयता प्राप्त खिलाड़ी सुंग को 35 मिनट में हार का स्वाद चखाया। सायना ने क्वार्टर फाइनल में मौजूदा विश्व चैम्पियन चीन की लिन वांग को 14-21, 21-19, 21-19 से हराया था। गुरुवार को खेले गए दूसरे दौर के मुकाबले में सायना ने जापान की अयाने कुरिहारा को हराया था।   नई दिल्ली में आयोजित इंडिया ओपन बैडमिंटन में निराशाजनक तौर पर पहले दौर में हारने वाली सायना ने पहले दौर में सिंगापुर की खिलाड़ी चेन जियायुआन पर जीत हासिल की थी। सायना को इस टूर्नामेंट में महिला एकल वर्ग में शीर्ष वरीयता दी गई है। महिला वर्ग का दूसरा सेमीफाइनल मुकाबला टूर्नामेंट की दूसरी वरीयता प्राप्त चीनी खिलाड़ी वांग जिन और कोरिया की चौथी वरीयता प्राप्त युन जू बेई के बीच होगा।